Ծրագրի շրջանակներում նպատակ է դրված մեկնարկելու բրիտանական գրականության և լեզվամշակույթի համալիր ուսումնասիրությունների շարք` մասնավորապես ուշադրության կենտրոնում պահելով բրիտանական ուսումնասիրությունների «չորս ազգ» մոդելը: Այս մոտեցումը մեծապես կնպաստի ինչպես բուն անգլիական գրականության և լեզվամշակույթի առավել լայն ըմբռնմանը, այնպես էլ թույլ կտա ուսումնասիրելու բրիտանական լեզվամշակույթն ու գրականությունը իր ողջ բազմազանությամբ: Ծրագրի առաջին փուլը (Scottish Studies) ուղղված է շոտլանդական լեզվամշակույթի` որպես բրիտանական մշակույթի թերևս առավել ընդգրկուն և ժամանակակից Եվրոպայի ամենադինամիկ մշակույթներից մեկի և գրականության` որպես մարդու բարոյահոգեբանական դրսևորումների և ժամանակակից մարդուն հուզող խնդիրների վերարտադրման միջոցի ուսումնասիրություններին: Ծրագրի շրջանակներում նախատեսվում է համագործակցային կապերի հաստատում Շոտլանդիայի առաջատար բուհերի համապատասխան ամբիոնների և կենտրոնների հետ և համատեղ միջոցառումների իրականացում: